Ovih dana u plavi dom trebao bi stići mladi argentinski napadač Matias Godoy (18) te potpisati ugovor s Dinamom.

Momak je dešnjak, osim na krilu, može igrati i na poziciji špice. Njegov klub je Atletico Rafaela iz Buenos Airesa, natječe se u drugoj argentinskoj ligi. Inače, argentinski mediji donijeli su priču kako će klub Davida Beckhama Inter Miami, koji se natječe u MLS-u, otkupiti ugovor Godoya od Rafaele, pa ga onda posuditi Dinamu.

Tu su argentinski kolege malo pobrkali lončiće... Naime, Dinamo je, odnosno sportski direktor Zoran Mamić, preko svojih veza i relacija uspio doći do Godoya, ali ne preko Beckhamova kluba Inter Miamija, nego preko Miamija FC koji se natječe u USLC, odnosno drugoj američkoj ligi. Predsjednik tog kluba poznaje sportskog direktora Modrih, pa je tako krenula ta priča o mladom Argentincu koji želi doći u Dinamo. To je, uostalom, rekao Zoranu Mamiću koji je s njim obavio razgovor. Dobar glas o Dinamu i hrvatskom nogometu daleko se čuje...

Dva velika naslova

Matias Godoy već se može pohvaliti s dva naslova u reprezentacijama mlađih uzrasnih kategorija Gauča. Naime, kao član reprezentacija Argentine U-15 i U-17 u dva je navrata osvajao Južnoamerički kup, zabijao je i asistirao na SP-u u kategoriji U-17.

Damir Sencar/EuroFootball/Getty Images

U Dinamu je već igralo nekoliko Argentinaca, Leonardo Sigali, Adrian Calello, Guillermo Suarez, Leandro Cufre, Pablo Migliore, Luis Ibanez... Upravo smo s Ibanezom, popularnim Lučom koji se sa svojim Zrinjskim nalazi na pripremama u Medulinu porazgovarali o novom mladom Argentincu koji stiže u Dinamo.

- O tom momku ne znam ništa, ali to je normalno, igrao je u drugoj argentinskoj ligi, mlad je... Rafaela je mali klub iz Buenos Airesa. Međutim, jedna stvar je vrlo važna u cijeloj priči. Vidio sam da je igrao za mlade selekcije Argentine, da je bio na Svjetskom prvenstvu U-17. To znači da sigurno posjeduje kvalitetu, jer da nije tako ne bi igrao u mladoj argentinskoj reprezentaciji. Ne samo to, on je iz malog kluba, a stigao je do mlade argentinske vrste. Što sigurno potvrđuje njegovo nogometno znanje. Jer u Argentini ne možeš doći ni u jednu reprezentaciju ako nisi dobar, a on je prepoznat u klubu koji je ipak izvan središta zanimanja - kazao nam je Ibanez.

Kaže Ibanez da je vjerojatno priča Danija Olma jedan od razloga što se igrači poput Godoya odlučuju za dolazak u Dinamo.

- Olmova priča je ispričana cijelom nogometnom Globusu. Tako svi znaju kako je uspio u Dinamu. Zato je sad lakše Dinamu dovoditi igrače, pa čak i mlade reprezentativce Argentine. Taj dečko dolazi u Zagreb, u Dinamo, kako bi napravio karijeru, ne dolazi po novac. Može to zaista za sve ispasti jako dobro, može se ponoviti Olmova priča - zaključio je Ibanez.

U Argentini ima igrača u trećoj ligi koji bi igrali u prvoj postavi Dinama Kazao nam je Lučo da mu je jako drago što još jedan Argentinac nakon Sigalija, Calella, Cufrea... dolazi u Dinamo. - Eto, kad završim nogometnu karijeru, mislim se između ostalog posvetiti baš dovođenju kvalitetnih mladih argentinskih igrača u Dinamo. Recimo, kad se radi o ovom mladiću Godoyu, ako se snađe u modrom klubu, može to biti sjajan posao, poput onoga Danija Olma, bit će od pomoći momčadi, a kasnije se na njemu može zaraditi veliki novac. Znate, u Argentini ima igrača u drugoj ili čak trećoj ligi koji bi mogli imati mjesto u prvih jedanaest Dinama! Nije lako dovesti mladog igrača iz Južne Amerike koji je uz sve to mladi reprezentativac. Dinamo je to uspio... - podvukao je Ibanez.